คลังขย่มกลต.ปลด‘นิพัทธ’พ้นตลาดหุ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — “กรณ์” ไล่ขย่มคณะกรรมการ ก.ล.ต. ปลด “นิพัทธ” พ้นตำแหน่งกรรมการตลาดหุ้น หลังพบว่าขาดคุณสมบัติ
นายกรณ์ จาติกวณิช รมว.คลัง เปิดเผยว่า จนถึงขณะนี้ยังไม่ได้รับหนังสือชี้แจงจากสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. และคณะกรรมการ ก.ล.ต. ในเรื่องการแต่งตั้งนายนิพัทธ พุกกะณะสุต ให้ดำรงตำแหน่งกรรมการในตลาดหลักทรัพย์แห่งประเทศไทย (ตลท.) เนื่องจากที่ผ่านมาได้รับการร้องจากหลายฝ่ายว่าการแต่งตั้งอาจขาดคุณสมบัติด้านธรรมาภิบาลที่ดีในการเป็นองค์กรกำกับ เพราะศาลอุทธรณ์ยืนตามคำพิพากษาศาลชั้นต้น ให้นายนิพัทธต้องชดใช้เงินถึง 534 ล้านบาท ให้กับธนาคารออมสิน โทษฐานที่นายนิพัทธใช้อำนาจประธานกรรมการธนาคารสั่งซื้อหุ้นเพิ่มทุนของธนาคารกรุงเทพฯ พาณิชย์การ (บีบีซี) ที่มีปัญหาการขาดทุน จนสร้างความเสียหายให้กับธนาคารออมสินในเวลาต่อมา
นายกรณ์ กล่าวว่า กระทรวงการคลังมีนโยบายที่ชัดเจนว่าจะให้ความสำคัญกับเรื่องธรรมาภิบาลของผู้บริหารคณะกรรมการรัฐวิสาหกิจมาโดยตลอด แต่ในกรณีนี้กระทรวงการคลังไม่มีอำนาจตามกฎหมายที่จะสั่งปลดนายนิพัทธให้พ้นจากตำแหน่งได้ เพราะกฎหมายให้อำนาจแก่ ก.ล.ต. ที่จะพิจารณาตัดสินใจ
“ผมรอดูอยู่ว่า ก.ล.ต. จะตัดสินใจอย่างไร และเชื่อว่าคณะกรรมการ ก.ล.ต. จะตัดสินใจโดยคำนึงถึงประโยชน์ของตลาดทุนเป็นหลัก มากกว่าคำนึงถึงพรรคพวก” นายกรณ์ กล่าว
นายกรณ์ กล่าวว่า ก่อนหน้านี้มีผู้ร้องเรียนมายังกระทรวงการคลัง ว่าการแต่งตั้งนายนิพัทธ ขัดกับระเบียบจริยธรรมของ ก.ล.ต. กระทรวงการคลังจึงได้ทำหนังสือสอบถามไปยังตลาดหลักทรัพย์ และต่อมาได้รับหนังสือตอบกลับว่าตามข้อบังคับแล้วนายนิพัทธเป็นบุคคลที่ไม่เหมาะสมที่จะดำรงตำแหน่งเป็นกรรมการในตลาดหลักทรัพย์ แต่อำนาจการแต่งตั้งและเปลี่ยนแปลงอยู่ที่ ก.ล.ต. จึงได้ทำหนังสือสอบถามไปยัง ก.ล.ต. ว่าจะดำเนินการอย่างไร